Meeste sterf aan skietwonde, motorongelukke in Gauteng‘n Rescue Care-ambulans. Die meeste onnatuurlike sterftes in Gauteng verlede jaar was as gevolg van skietwonde en motorongelukke. Dié sterftes neem gewoonlik toe teen die einde van die maand. Dít volgens die jaarverslag van Gautengse staatslykshuise vir die 2018-’19-boekjaar. Hiervolgens is 4 894 sterftes weens geweld aangeteken, onder meer weens skietery, messteke en aanrandings. In meer as die helfte van hierdie sterftes (2 416) was skietwonde die oorsaak. Motorongelukke het gesorg vir 1 695 sterftes en messteke vir 1 295 sterftes. Bandile Masuku, Gautengse LUR vir gesondheid, sê die aantal onnatuurlike sterftes as gevolg van geweld is rede tot kommer vir die hele land, maar veral die Gauteng-provinsie. Sy sê die noodgevalle-afdelings in Gautengse hospitale is gewoonlik die besigste teen maandeinde. “Een van die grootste redes hiervoor is alkoholverbruik, wat aanleiding gee tot geweld en onverantwoordelike bestuur van voertuie,” sê die LUR luidens ŉ verklaring wat Dinsdag uitgereik is. Ander oorsake vir onnatuurlike sterftes verlede jaar was aanranding (1 183 van die gevalle) en mense wat opgehang is (970).